Gandia rep la subvenció per a la continuació de la 2ª fase del projecte "Sistemes d'informació i bases de dades per al desenvolupament socioeconòmic de Gandia" de l'Escola d'Ocupació Et Formem
15 abril 2021

## Gandia rep la subvenció per a la continuació de la 2ª fase del projecte "Sistemes d'informació i bases de dades per al desenvolupament socioeconòmic de Gandia" de l'Escola d'Ocupació Et Formem15 abril 2021Última actualització: 15 abril 2021

![](../gestion/img/5e55fcb513f15a4aa1bf41fcc3ab982a4a83017ff705a6ab20f46fdda20ab73f.png)  
  

Aquesta segona fase, que tindrà una durada de 12 mesos, contempla la realització de dos actuacions concretes per part de les 10 alumnes-treballadores que formen part d’aquest programa adreçat a persones amb dificultats d’accés al mercat laboral.

La primera tasca, que ja està desenvolupant-se mitjançant enquestes que estan realitzant les alumnes-treballadores, implica una triple vessant, _“que passa en primer lloc per revisar, actualitzar i completar una base de dades sobre els establiments de la ciutat en funcionament. Aquesta informació permetrà optimitzar la comunicació i implementar un futur «portal del comerciant», un projecte encara embrionari però sobre el que ja van generant-se idees. D’altra banda les enquestes també inclouen informació per a analitzar les necessitats d’equipaments i modernització tecnològiques de cada comerç i així poder gestionar estructures i atraure recursos que faciliten la digitalització del sector. Al mateix temps les visites de les enquestadores tenen com a objectiu realitzar un cens dels locals comercials buits, unes dades fonamentals per fer un diagnòstic exacte de la situació econòmica del sector en la ciutat i que també permetrà estudiar i facilitar recursos per a tractar d’atraure  inversions”,_ ha explicat el **regidor de Polítiques Econòmiques, Comerç, Indústria i Innovació, Ferran Martínez**.

La segona de les tasques que engloba el projecte consisteix en la realització de treball de camp entre la població usuària dels serveis públics municipals  per conèixer la seua opinió i experiència. D’aquesta manera s’hi podrà ajustar el funcionament d’aquests d’una  manera més encertada i ajustada, a les necessitats de la ciutadania. A més, mitjançant la gestió de la informació recollida, s’implementaran processos d’informació i promoció  dels recursos municipals.

El programa Escola d’Ocupació Et Formem, impulsat per la Generalitat Valenciana i pel Fons Social Europeu amb la col·laboració de l’Ajuntament de Gandia, és un programa mixt de formació i ocupació adreçat a persones amb dificultats d’accés al mercat laboral. En concret a Gandia les 10 alumnes-treballadores que participen obtindran el Certificat de Nivell 2 _“Activitats administratives en la relació amb el client_”.

A més d’aquesta formació específica també estan rebent una formació transversal que els donarà possibilitats reals d’inserció en l’actual mercat laboral.